钦定古今图书集成/理学汇编/文学典/第173卷 > 徐师曾文体明辨 > 《问对》
## 钦定古今图书集成/理学汇编/文学典/第173卷 > 徐师曾文体明辨 > 《问对》

按：问对者，文人假设之词也。其名既殊，其实复异，故
名实皆问者，屈平《天问》、江淹《邃古篇》之类是也。名问
而实对者，柳宗元《晋问》之类是也。其它曰难、曰“谕”、曰
“答”、曰“应”，又有不同，皆问对之类也。古者，君臣朋友，口
相问对，其词详见于《左传》、史、汉诸书。后人仿之，乃设
词以见志，于是有问对之文，而反复纵横，可以舒愤
郁而通意虑。若其词虽有问对，而名实别体者，则各
从其类云。